**E T I C K Ý K Ó D E X U Č I T E Ľ A**

STREDNEJ ODBORNEJ ŠKOLY – SZAKKÖZÉPISKOLA

KRÁĽOVSKÝ CHLMEC

2018

Etický kódex učiteľa

Strednej odbornej školy – Szakközépiskola

Kráľovský Chlmec

**I. Základné ciele**

1. **Etický kódex** učiteľa1 Strednej odbornej školy – Szakközépiskola Rákocziho 23 Kráľovský Chlmec predstavuje súhrn základných hodnôt, princípov, pravidiel správania sa, práv a povinností, teda určuje morálne povinnosti, ktoré by mal každý učiteľ pri výkone svojej profesie dodržiavať.

**2. Ich dodržiavanie** je základným predpokladom pre naplnenie cieľov a hodnôt školy, ktoré sa každý učiteľ školy zaväzuje pri výkone svojej profesie dodržiavať.

**3. Etický kódex** je východiskom, z ktorého môže učiteľ vychádzať, text, v ktorom môže hľadať odpovede na svoje otázky. Dobrým učiteľom sa môže stať len na základe sebakritiky, zhodnotenia seba a svojej pedagogickej práce, metód a cieľov. A tento kódex mu v tomto zložitom procese môže pomôcť a ukázať cestu.

**4. Prijatý etický kódex** má však smerovať k realizácii hlavne týchto východiskových hodnôt a princípov učiteľa Strednej odbornej školy – Szakközépiskola Kráľovský Chlmec:

1. **Podieľať sa na presadzovaní základných hodnôt školy ako vzdelávacej inštitúcie, ktorými sú hlavne:**

* bezpečnosť školského prostredia
* apolitickosť
* rovnosť príležitostí
* kvalita procesov
* otvorenosť verejnosti
* priateľské kooperatívne prostredie.

**b) Celoživotné vzdelávanie**, **odborný a kvalifikačný rast učiteľa** má zodpovedať súčasným vývojovým trendom v príslušnom odbore.

1) pod pojmom učiteľ sa rozumie učiteľ, majster odbornej výchovy a odborný zamestnanec strednej odbornej školy

**c)** **Vysoká úroveň výchovno-vzdelávacej činnosti učiteľa** má zodpovedať súčasným poznatkom v oblasti pedagogiky, psychológie a technológie vzdelávania.

**d) Zodpovednosť** – učiteľ zodpovedá za výchovu a vzdelanie jemu zverených žiakov.

**e) Rešpekt a uplatňovanie morálnych princípov a hodnôt humánnosti, ľudskej dôstojnosti, morálnych práv, spravodlivosti, zodpovednosti a tolerancie –** učiteľ má vo svojom uvažovaní, rozhodovaní, správaní a konaní postupovať v súlade s týmito hodnotami, internými predpismi a zákonmi platnými v Slovenskej republike.

**f) Učiteľ má konať podľa pokynov manažmentu** a v súlade s jeho požiadavkami, ktoré však nesmú odporovať právnym a všeobecne žiaducim etickým normám a tiež normám v tomto kódexe. Učiteľ má rešpektovať dohody prijaté manažmentom a zodpovedne ich realizovať. Nezasahuje do kompetencií nadriadených, avšak má právo vyjadriť svoj názor na požiadavky manažmentu zodpovedajúcim spôsobom.

**g) Manažment školy má garantovať** rovnosť príležitostí všetkým učiteľom, zamestnancom a žiakom a hodnotiť ich objektívne na základe predložených výstupov či splnených úloh a povinností.

**h) Učiteľ a manažment školy** podporujú kolegiálne vzťahy a snažia sa o vzájomnú spoluprácu aj napriek rozdielnym názorom. Udržiavajú korektné vzťahy založené na vzájomnej úcte, rešpekte a spravodlivosti.

**II. Učiteľ a výkon jeho povolania**

1. Učiteľ v rámci svojej odbornej a pedagogickej spôsobilosti vzdeláva a vychováva svojich žiakov spôsobom zodpovedajúcim najnovším poznatkom pedagogických a psychologických vied.
2. Učiteľ plní svoje poslanie nielen v rámci svojho pracovného času, ale pozitívne ovplyvňuje svoje okolie a spoločnosť za každých okolností.
3. Od učiteľa nemožno vyžadovať taký výkon povolania a také kroky a činy alebo spoluúčasť na nich, ak odporujú jeho svedomiu, s výnimkou prípadov na ochranu života a zdravia.
4. Učiteľ nesmie používať metódy a formy, ktoré majú negatívny dopad na výchovu a charakter osobnosti žiaka.
5. Učiteľ používa svoje pedagogické majstrovstvo nielen voči bežne vychovateľným a vzdelávateľným žiakom, ale aj zdravotne a osobnostne narušeným jedincom, ktorí sú ťažko vzdelávateľní a vychovateľní.

6. Učiteľ, ktorý vykonáva svoje povolanie je povinný dbať o svoj odborný rast   
a permanentne sa vzdelávať, orientovať sa v najnovších trendoch a poznatkoch.

7. Učiteľ je povinný pri výkone svojho povolania primerane chrániť pedagogickú dokumentáciu pred neoprávnenou zmenou, zničením alebo zneužitím.

8. Učiteľ sa počas výchovno-vzdelávacieho procesu nesmie riadiť komerčným hľadiskom alebo brať ho na zreteľ, vlastným prospechom a úžitkom, ale výlučne svojím svedomím, pozitívnymi výchovnovzdelávacími potrebami žiaka   
a vedeckými poznatkami.

9. Učiteľ má právo i povinnosť zúčastňovať sa na verejnosti, v elektronických   
a printových médiách prezentáciami na pedagogické témy a problémy a viesť   
o nich dialóg so širšou verejnosťou.

10. Učiteľ nesmie používať nedôstojné metódy a formy počas svojho pôsobenia smerujúce k ponižovaniu žiaka, znižovaniu jeho sebavedomia a sebaúcty.

11. Učiteľ je oprávnený zúčastňovať sa prezentácie pozitívnych výsledkov svojej práce, práce svojej školy. Informácie o svojej práci, práci svojho výchovno-vzdelávacieho zariadenia musia byť pravdivé, vecné, výsostne informujúce   
a propagujúce pozitívne postupy a výsledky, pričom sa nesmie znevažovať práca iných učiteľov či výchovnovzdelávacích zariadení.

12. Učiteľ sa nezúčastňuje podujatí a aktivít, ktoré znižujú jeho spoločenskú vážnosť a prestíž a taktiež spoločenskú vážnosť a prestíž učiteľského povolania vôbec.

13. Učiteľ dbá o úpravu svojho zovňajšku ako aj o to, aby jeho oblečenie zodpovedalo pracovnému zaradeniu a miestu výkonu práce.

14. Učiteľ si má byť vždy a všade vedomý svojej národnej a spoločenskej úlohy   
a svojho vplyvu na okolie.

**III. Učiteľ a žiak**

1. Vzájomný vzťah učiteľa a žiaka je postavený na vzájomnej úcte a pochopení, vzájomnej ústretovosti a podpore ich úloh v živote a spoločnosti.

2. Učiteľ si plní svoje profesionálne povinnosti voči všetkým žiakom rovnocenne bez zvýhodňovania jedných na úkor druhých, prihliada pritom na špecifické výchovné a vzdelávacie potreby jednotlivých žiakov, vyžadujúcich si individuálny prístup.

3. Učiteľ sa správa k žiakovi korektne, s pochopením a trpezlivosťou. Nikdy sa nezníži k hrubému a nemravnému konaniu.

4. Učiteľ rešpektuje žiaka ako rovnocenného partnera so všetkými občianskymi právami a povinnosťami a takisto právami i povinnosťami vyplývajúcimi   
z Deklarácie práv dieťaťa.

5. Učiteľ má právo a povinnosť dohliadať na zdravý vývoj žiaka, v prípade jeho ohrozenia bezodkladne na to upozorniť rodičov, resp. zákonných zástupcov žiaka, prípadne príslušné orgány a inštitúcie.

6. Učiteľ nesmie napomáhať alebo sa zúčastňovať na porušovaní cti a dôstojnosti žiaka. Každý učiteľ je povinný oznámiť príslušným orgánom podozrenie   
z hrubého alebo krutého zaobchádzania a týrania žiaka, predovšetkým maloletých osôb.

7. Učiteľ je povinný zrozumiteľne a veku primerane v súlade s platnými základnými pedagogickými dokumentmi žiaka vzdelávať a vychovávať.

8. Učiteľ priebežne informuje žiaka, jeho rodičov resp. zákonných zástupcov   
o výsledkoch spoločnej vzdelávacej a výchovnej práce, o prípadných problémoch, ťažkostiach a prípadných rizikách, ktoré môžu nastať.

9. Učiteľ priebežne spolupracuje so žiakom i jeho rodičmi resp. zákonnými zástupcami pri výbere najvhodnejšej perspektívnej vzdelávacej cesty   
a perspektívnej profesijnej kariéry žiaka.

10. Učiteľ nesmie zneužiť dôveru a závislosť žiaka, rodičov resp. jeho zákonných zástupcov žiadnym spôsobom.

**IV. Vzájomné vzťahy medzi učiteľmi (medziľudské vzťahy)**

1. Vzťahy medzi učiteľmi (ale aj ostatnými zamestnancami) sú založené na vzájomnej úcte a tolerancii. Vyžaduje sa vzájomné uznanie práv a povinností, rešpektovanie názoru, politickej príslušnosti a náboženského presvedčenia (pokiaľ sa neobmedzujú práva iných). Netolerujú sa prejavy diskriminácie (podľa veku, rasy, pohlavia, etnicity, sexuálnej orientácie, zdravotného postihnutia a i.).

2. Základom vzťahov medzi učiteľmi na škole je vzájomné čestné, profesionálne, slušné a spoločensky korektné správanie sa spolu s kritickou náročnosťou, rešpektovaním svojich kompetencií a priznaním práva na odlišný názor.

3. Učiteľ kolegiálne spolupracuje s učiteľmi, ktorí súčasne vzdelávajú a vychovávajú žiaka, spolupracuje s učiteľmi, ktorých vzdelávaním a výchovou prešli a s tými, ktorí budú žiaka vzdelávať a vychovávať v nasledujúcom období.

4. Učiteľ je povinný požiadať iného učiteľa o konzultáciu vždy, keď si to vyžaduje záujem žiaka a okolnosti. Závery je vhodné dokumentovať písomne.

5. Učitelia sa navzájom podporujú a navzájom si pomáhajú bez ohľadu na to, na akom poste v škole pôsobia. Pestujú vzájomnú kolegialitu, profesionalitu, úctu, hrdosť na svoje poslanie v slovenskej spoločnosti, štáte a európskej kultúre.

6. Učitelia sa navzájom podporujú a pomáhajú si pri medzinárodnej spolupráci, ale aj v ďalšom vzdelávaní vo svojom odbore, pri rozširovaní svojho kultúrneho   
a poznatkového obzoru, pri učení sa cudzích jazykov, informačných technológií a v ďalších oblastiach.

7. Učitelia navzájom pestujú vzájomnú solidaritu a spolupatričnosť, svojím dielom prispievajú k medzinárodnej kooperácii a prestíži Slovenskej výchovno-vzdelávacej sústavy.

8. Učiteľ sa aktívne zapája do odborných diskusií, podieľa sa na tvorbe koncepcie práce svojej školy, rezortu i koncipovaní vzdelávacej politiky štátu a národa.

9. Učiteľ odmieta úmyselne škodiť druhému kolegovi – ohovárať, osočovať, intrigy, ironizovať a iné formy mobbingu alebo bossingu. Akékoľvek formy sexuálneho obťažovania druhých sú neprípustné. Základom rozhodovania, konania   
a správania učiteľa je princíp humánnosti, úcty, ľudskej dôstojnosti, morálneho práva, spravodlivosti a zodpovednosti.

10. Učiteľ nesmie zosmiešňovať kolegu pred žiakmi a vyjadrovať sa k jeho osobe, spôsobu a metódam učenia. Šírenie neoverených informácií, ktoré sú predpokladom ohovárania, je nežiaduce. Korektná a konštruktívna kritika na základe objektívnych a merateľných výsledkov práce je však opodstatnená.

**V. Vzťah učiteľ a rodič, zákonný zástupca**

1. Učiteľ si uvedomuje, že práca učiteľa je celoživotné povolanie a služba, rodičia   
a žiaci sú naši klienti.

2. Učiteľ je ústretový v rozvoji spolupráce školy s rodinou, rešpektuje úlohu   
a zodpovednosť rodičov vo výchove ich vlastných detí a usiluje sa o spoluprácu s nimi tak, aby výchovné pôsobenie bolo pokiaľ možno jednotné a v prospech žiaka. Poskytuje im súčinnosť pri výchove.

3. Učiteľ spolupracuje s rodičmi či zákonnými zástupcami žiakov aj za účelom zlepšenia programu školy a propagácie vzdelávania žiakov.

4. Učiteľ nezneužíva svoju pozíciu učiteľa vo svoj osobný prospech.

5. Učiteľ za žiadnych okolností nesmie zastrašovať žiaka a vydierať priamo   
či nepriamo rodičov, či zákonných zástupcov žiaka.

6. Učiteľ pravdivo, pravidelne informuje rodičov o výchovno-vzdelávacích úspechoch a neúspechoch žiaka, ťažkostiach a prípadných rizikách, ktoré môžu nastať. Ak je to potrebné, prejednáva s nimi formu pomoci a spoločný výchovný postup.

7. Učiteľ po dohode, na požiadanie alebo v stanovenom čase poskytne konzultácie ohľadom výchovno-vzdelávacieho procesu rodičom, resp. zákonným zástupcom žiaka.

8. Učiteľ považuje informácie o rodinách, ktoré získa pri svojej práci za mimoriadne dôverné, zaobchádza s nimi zodpovedne a chráni tak osobnú dôstojnosť žiakov a členov ich rodín.

9. Ak si plnoletý žiak nepraje, aby učiteľ informoval rodičov, učiteľ to rešpektuje, ale musí túto informáciu oznámiť rodičom.

**VI. Korupcia a konflikt záujmov**

1. Korupcia zabraňuje efektívnemu vzdelávaniu a podkopáva autoritu, resp. status akademickej pôdy ako nezávislej a objektívnej inštitúcie, preto korupčné správanie učiteľa je považované za hrubé porušenie Etického kódexu. Učiteľ neprijíma, nedáva úplatok, nezúčastňuje sa na korupcii, nepodporuje a nešíri korupciu a jej rôzne formy. Zdržiava sa konania, ktoré by mohlo viesť ku korupcii a konfliktu záujmov. Na akýkoľvek skutočný alebo možný konflikt záujmov je povinný bezodkladne upozorniť svojho nadriadeného.

2. Učiteľ neprijíma od žiakov, ich rodičov alebo blízkych žiaden dar, výhodu či protislužbu s cieľom ovplyvniť študijné výsledky a hodnotenie. Uvedený spôsob osobného profitu učiteľa je považovaný za neetické správanie a podrýva dôveru verejnosti voči hodnotám školy a poškodzuje jej dobré meno.

3. Učiteľ by mal robiť všetko preto, aby sa neocitol v postavení, v ktorom by bol zaviazaný odplatiť preukázanú službu alebo akúkoľvek inú ponúkanú výhodu, pretože by sa narušila nestrannosť a objektivita jeho konania a rozhodovania. Predvída takéto situácie a vyhýba sa im. Neponúka a neposkytuje žiadnu výhodu spojenú so svojím postavením.

4. Učiteľ nesmie zneužívať majetok školy na vlastné účely.

**VII. Ostatné a záverečné ustanovenia**

1. Etický kódex učiteľa SOŠ – Szakközépiskola Kráľovský Chlmec je vnútorným predpisom Strednej odbornej školy – Szakközépiskola Rákocziho 23, Kráľovský Chlmec. Vnútorné predpisy školy sú záväzné pre všetkých učiteľov vykonávajúcich pedagogickú činnosť na škole na základe pracovnej zmluvy.

2. Riaditeľ školy je oprávnený vykonávať jednotlivé časti tohto kódexu formou vnútorných predpisov, ktorými sú smernice alebo uznesenia vydané riaditeľom školy. Nové znenie kódexu alebo vnútorný predpis nemá spätnú účinnosť.

3. Etický kódex učiteľa nadobúda platnosť a účinnosť dňom vydania a stáva sa týmto dňom záväzným pre všetkých učiteľov školy.

4. Etický kódex učiteľa školy je významným regulátorom riadenia kvality školy.

5. Nerešpektovaním a porušením etického kódexu učiteľa sa narúša vzájomná dôvera školy a učiteľa.

1. Zamestnávateľ je povinný oboznámiť s Etickým kódexom učiteľa školy všetkých pedagogických zamestnancov.
2. Etický kódex učiteľa bol prerokovaný na pedagogickej rade dňa 22. 10. 2018.
3. Tento etický kódex učiteľa nadobúda účinnosť dňom 01. 11. 2018.

V Kráľovskom Chlmci, 23. 10. 2018

Ing. Ivan Beňo

riaditeľ školy